# Начела од Законот за ментално здравје и благосостојба: на едноставен јазик

Мај 2025

Законот за ментално здравје и благосостојба од 2022 година утврдува начела за службите за ментално здравје и благосостојба („служби“).

Овие начела се важни за психијатрите, лекарите, медицинските сестри, другите здравствени работници, луѓето со лично искуство и другите вработени во областа на менталното здравје, како и за службите, при носењето одлуки за нечија нега, поддршка, лекување или преглед.

Трибуналот за ментално здравје, полицијата, одделенијата за итни случаи и други, исто така, мора да ги земат предвид овие начела во согласност со законите за ментално здравје.

Начелата се идеи кои упатувааат како да се носат одлуките, или на кои луѓето, давателите на услуги и организациите треба да обрнат внимание кога ја извршуваат својата работа.

Доколку сметате дека овие начела не биле почитувани, можете да:

* ја контактирате IMHA за помош
* поднесете жалба до службата
* поднесете жалба до Комисијата за ментално здравје и благосостојба (1800 246 054).

Начелата за ментално здравје и благосостојба на едноставен јазик се следниве:

## Начела за ментално здравје и благосостојба

### Начело за автономија и достоинство

Лицата кои живеат со ментални здравствени проблеми, емоционална вознемиреност или ментална болест треба да бидат третирани со достоинство и почит. Нивната независност треба да се поддржува и поттикнува. На пример, преку можноста самите да донесуваат одлуки.

### Начело за разновидност во негата

Лiцата кои живеат со проблеми со менталното здравје, емоционална вознемиреност или ментална болест, треба да имаат пристап до различни видови на нега и поддршка. Истото треба да се заснова врз нивните желби и преференции. Ова вклучува земање предвид на нивните:

* потреби за пристап
* врски
* животна ситуација
* искуство со траума
* образование
* финансии
* работа.

### Начело на најмало ограничување

Најмало ограничување значи дека на лицата кои живеат со ментални здравствени проблеми, емоционална вознемиреност или ментална болест треба да им се даде колку што е можно поголема слобода.

Службите мора да имаат за цел да ги поддржат лицата со најмало ограничување на нивните права и независност. Целта е да се поддржи нивното заздравување и учество во заедницата.

Желбите на лицето мора да се земат како насока за неговото закрепнување, како и тоа што значи за нив нивното учество во заедницата, дури и ако другите не се согласуваат со истото. Она што е ограничувачко за едно лице, не мора да биде ограничувачко за друго.

### Начело за поддржано донесување одлуки

Лицата кои добиваат услуги треба да бидат поддржани да носат свои одлуки за своето лекување, преглед, нега и закрепнување, дури и ако добиваат задолжително лекување. Сопствените гледишта и желби на лицето треба да имаат приоритет.

### Начело за семејство и негуватели

Семејствата, негувателите и поддржувачите на лицата кои примаат услуги треба да бидат поддржани во нивната улога да носат одлуки за прегледот, лекувањето и закрепнувањето на лицето.

### Начело за лично искуство

Искуствата на лицата кои живеат со ментални здравствени проблеми, емоционална вознемиреност или ментална болест, како и оние на нивните семејства, треба да бидат препознаени и почитувани кога се обезбедуваат услуги.

### Начело за здравствени потреби

Медицинските и други здравствени потреби мора да бидат идентификувани, а лицето кое живее со ментални здравствени проблеми, емоционална вознемиреност или ментална болест да биде поддржано да ги задоволи истите.

Ова ги вклучува сите потреби поврзани со употреба на дрога и алкохол. Исто така, треба да се земе предвид и како физичките потреби на лицето се поврзани и влијаат врз нивните потреби за ментално здравје.

### Начело за почитување на достоинството

Лицата кои добиваат услуги имаат право да преземат разумни (лично соодветни) ризици при донесувањето одлуки.

### Начело за благосостојбата на младите лица

Здравјето, благосостојбата и независноста на децата и младите лица кои добиваат услуги треба да се поттикнуваат и поддржуваат на начини кои се соодветни за нив, земајќи ги предвид животните искуства, возраста и други фактори.

### Начело за разновидност

Разновидните потреби и искуства на лицата кои добиваат услуги треба да се земат предвид при обезбедување на лекување и нега, вклучувајќи:

* родов идентитет
* сексуална ориентација
* пол
* етничка припадност
* јазик
* расна припадност
* религија, вера или духовност
* класа
* социјално-економски статус
* возраст
* попреченост
* невродиверзитет
* култура
* статус на престој
* географска неповолност.

Услугите мора да се обезбедуваат на начин што соодветствува на ваквите разновидни потреби и искуства. Ова значи дека лицата може да им кажат на службите што им е потребно за да се чувствуваат безбедно. Службите треба да имаат разбирање за:

* разновидните потреби и искуства на лицата
* какво било искуство со траума
* како потребите и искуствата се поврзани и како можат да влијаат на менталното здравје на лицето.

### Начело за родова безбедност

Лицата кои добиваат услуги може да имаат специфични безбедносни потреби или грижи (загрижености) поради нивниот род. Ваквите потреби и грижи треба да се земат предвид, а службите треба:

* да бидат безбедни
* да одговорат на сите сегашни или поранешни искуства на семејно насилство или траума
* да ги препознаат и да одговорат на начините на кои родот може да влијае врз обезбедувањето на услуги, лекувањето што овие лица го добиваат и нивното закрепнување
* да ги препознаат и да одговорат на начините на кои родот е поврзан со други видови на дискриминација и неповолности.

### Начело за културолошка безбедност

Службите мора да бидат културолошки безбедни и да одговараат на потребите на поединци од сите расни, етнички, верски и културолошки потекла.

Лицата кои живеат со ментални здравствени проблеми, емоционална вознемиреност или ментална болест треба да добијат лекување и нега кои ги земаат предвид и се во согласност со нивните културолошки и духовни верувања и практики.

Гледишата на семејствата на овие лица, како и мислењата на значајните членови на нивната заедница, треба да се земат предвид, кога истото е возможно и соодветно.

Мора да се почитува уникатната култура и идентитет на лицата припадници на Првите нации. Треба да се почитува нивната позврзаност со семејството, роднините, заедницата, Земјата и водата. Ставовите на старешините од Првите нации, традиционалните исцелители и работниците за ментално здравје треба да се земат предвид и да се почитуваат во донесувањето одлуки за лекување и нега, доколку истото е возможно и соодветно.

### Начело за благосостојба на издржувани лица

Потребите, благосостојбата и безбедноста на децата и лицата кои се издржувани од луѓе кои добиваат услуги, мора да бидат заштитени.

## Начело за донесување одлуки за лекување и интервенции

Исто така, постојат начела за донесување одлуки. Овие начела се применуваат само кога службите одлучуваат за задолжително лекување или ограничувачки интервенции.

Задолжително лекување значи дека на лицата не им е дозволено да одбијат лекување.

Ограничувачки интервенции кои можат да се користат во болница се:

* **Изолација:** кога некој е сместен сам во просторија.
* **Физичко ограничување:** Кога некој е физички спречен да го движи целото или дел од своето тело.
* **Хемиско ограничување:** Кога некој добива лекови за контролирање на нивното однесување со спречување на движења на телото. Тоа не се лекови за лекување на болест или ментално здравје.

Начело за донесување одлука на едноставен јазик се следниве:

### Начело за нега и транзиција кон помалку ограничувачка поддршка

Целта на задолжителниот преглед и лекување е да помогне во закрепнувањето на лицето. Услугите треба да бидат сеопфатни, грижливи, безбедни, и со висок квалитет и да ги насочуваат луѓето кон помалку ограничувачки форми на лекување, нега и поддршка.

Најмалку ограничувачки значи дека на лицата кои добиваат задолжителен преглед или лекување треба да им се даде колку што е можно повеќе слобода. Она што е ограничувачко за едно лице, не мора да биде ограничувачко за друго.

### Начело за последиците од задолжителниот преглед, лекување и ограничувачки интервенции

Задолжителниот преглед и лекување, како и ограничувачките интервенции, во голема мера можат да ги ограничат човековите права на едно лице. Тие можат да предизвикаат сериозна вознемиреност кај лицето, и да му наштетат на неговите/нејзините:

* врски
* услови на живеење
* образование
* работа.

Горенаведеното треба да се земе предвид од страна на службите за ментално здравје и нивниот персонал во секој момент на задолжително лекување и/или кога се користат ограничувачки практики.

### Начело за ограничувачки интервенции без терапевтска корист

Употребата на ограничувачки интервенции не значи дека истите автоматски (задолжително) ќе му бидат од корист на лицето.

### Начело за балансирање на штета

Задолжителен преглед и лекување, или ограничувачки интервенции не треба да се користат доколку истите може да предизвикаат повеќе штета од што треба да спречат.

Ставовите и желбите на лицето треба да се почитуваат и да се следат, во рамките на возможното, при донесувањето на сите одлуки. Ова вклучува одлуки за преглед, лекување, закрепнување и поддршка, дури и ако некој добива задолжителен преглед и лекување.

|  |
| --- |
| Како да контактирате со IMHA и да дознаете повеќе Можете:   * да ја посетите веб-страницата [www.imha.vic.gov.au](http://www.imha.vic.gov.au) * да испратите е-пошта на [contact@imha.vic.gov.au](mailto:contact@imha.vic.gov.au) * да се јавите на телефонската линија на IMHA на **1300 947 820**, на која застапниците на IMHA се достапни од 09:30 до 16:30 часот, седум дена во неделата (освен на државни празници) * да се јавите на линијата за права на IMHA **1800 959 353** за да слушнете снимени информации за вашите права * да побарате од давател на услуги за ментално здравје, негувател, роднина или друго лице за поддршка да ви помогне да контактирате со IМHA |

